คลังเดินหน้ารีดภาษีปีงบ55
ศุลการกรลั่นปีงบ 54 รีดภาษีทะลุเป้า 1 แสนล้านบาท ไม่หวั่นเอฟทีเอกระทบฐานภาษี
26 ก.ย. 2554

ศุลการกรลั่นปีงบ 54 รีดภาษีทะลุเป้า 1 แสนล้านบาท ไม่หวั่นเอฟทีเอกระทบฐานภาษี 
นายประสงค์ พูนธเนศ อธิบดีกรมศุลกากร กล่าวว่า ปี 2554 กรมจะเก็บภาษีได้ 1 แสนล้านบาท เนื่องจากเศรษฐกิจ การส่งออกนำเข้ายังขยายตัวได้ดี และในปีงบประมาณ 2555 กรมมีเป้าเก็บภาษี 1.05 แสนล้านบาท ซึ่งมั่นใจว่าเก็บได้ตามเป้า
ทั้งนี้ แม้ว่า มีปัจจัยเรื่องการใช้สิทธิพิเศษทางภาษีจากการเปิดการค้าเสรี (เอฟทีเอ) แต่ก็ยังเชื่อว่ากรมจะยังเก็บรายได้ได้ตามเป้า เนื่องจากปัจจุบันยอดการนำเข้าของไทยโดยการใช้สิทธิพิเศษทางภาษีที่ 0% ยังอยู่ในระดับต่ำเพียง 5-10% เท่านั้น รวมถึงกรมยังสามารถจัดเก็บภาษีจากสินค้าบางรายการที่ไม่ได้มีการทำข้อตกลงในการเปิดการค้าเสรี
ด้านนายพงษ์ภาณุ เศวตรุนทร์ อธิบดีกรมสรรพสามิต กล่าวว่า กรมมีปัญหาการเก็บรายได้ปี 2555 ทีมีเป้า 4.04 แสนล้านบาท เพราะลดการเก็บภาษีสรรพสามิตน้ำมันดีเซล ที่ขยายเวลาเพิ่มอีก 3 เดือน และมีแน้วโน้มอาจขยายเพิ่มต่ออีก ทำให้กรมสูญเสียรายได้ประมาณ 2.7 หมื่นล้านบาท หรือเฉลี่ยเดือนละ 9 พันล้านบาท การจะจัดเก็บรายได้ตามเป้าหมายหรือไม่ต้องรอดูความชัดเจนเรื่องภาษีน้ำมันดีเซล
ด้านกรมสรรพากร มีเป้าหมายการเก็บภาษี 1.63 ล้านล้านบาท โดยจะมีการขยายฐานภาษีมใหม่เพิ่มมากขึ้น ขณะที่การส่งรายได้ของรัฐวิสาหกิจอยู่ที่ 1 แสนล้านบาท และรายได้จากกรมธนารักษ์ 4,000 ล้านบาท